KIRJALLINEN KYSYMYS E-0004/01 esittäjä(t): Alexander de Roo (Verts/ALE) komissiolle. Yesan vesialtaan kapasiteetin lisääminen.



Virallinen lehti nro 235 E , 21/08/2001 s. 0084 - 0085



KIRJALLINEN KYSYMYS E-0004/01 esittäjä(t): Alexander de Roo (Verts/ALE) komissiolle (17. tammikuuta 2001) Aihe: Yesan vesialtaan kapasiteetin lisääminen Espanjan hallitus suunnittelee Huescan maakunnassa Aragón-joen varrella sijaitsevan Yesan vesialtaan kapasiteetin lisäämistä osana uutta vesivarojen hoitosuunnitelmaansa. Jos allasta laajennetaan, veden alle peittyy 4 804 hehtaaria maata, ja aiheutuvat kustannukset ovat 37 000 miljoonaa pesetaa (222,37 miljoonaa euroa). Monet osapuolet ovat asettaneet kyseenalaiseksi suunnitelman lisätä Yesan kapasiteettia. On järjestetty hanketta koskeva tarjouskilpailu, mutta siitä on esitetty hallinnollinen valitus, koska ympäristövaikutusten arviointimenettelyssä on ilmennyt vakavia laiminlyöntejä. Voiko Euroopan komissio vahvistaa, että hankkeen johdosta veden alle peittyy suuri osa Foz de Sigüesista? Sitä suojelee Aragónin paikallishallinnon määräys 85/1990, koska alueella on 69 hehtaaria rantakasvillisuutta, jota pidetään ekologisesti erittäin tärkeänä ja jonka tulisi luontotyyppidirektiivin mukaisesti nauttia suojelua. Mihin toimiin komissio on ryhtynyt taatakseen alueen ympäristön, eläinten ja kasvien suojelun? Onko tähän mennessä esitetty luettelo Aragónin alueella sijaitsevista yhteisön kannalta merkittävistä luontotyyppialueista tyydyttävä? Voiko komissio vahvistaa, että EU:n lainsäädännön mukaisessa ympäristövaikutusten arviointimenettelyssä on esiintynyt laiminlyöntejä? Mihin toimiin komissio on ryhtynyt taatakseen asianmukaisen ympäristövaikutusten arvioinnin? Onko Euroopan komissio tutkinut sitä, että Espanjan hallitus on yrittänyt taata EU:n rahoituksen hankkeelle jakamalla sen useisiin pieniin hankkeisiin, koska vesialtaan kapasiteetin lisääminen ei ollut oikeutettu saamaan EU:n rahoitusta? Katsooko komissio, että varojen anominen tällä tavalla on lain mukaan sallittua? Margot Wallströmin komission puolesta antama vastaus (15. maaliskuuta 2001) Ensinnäkin on syytä todeta, etteivät Espanjan viranomaiset ole osoittaneet aluetta, jolla parlamentin jäsenen mainitsema hanke on tarkoitus toteuttaa, luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1). 4 artiklassa tarkoitetuksi lintujen erityissuojelualueeksi. Kyse ei ole myöskään alueesta, jonka tiedeyhteisö olisi määrittänyt lintujen kannalta merkittäväksi alueeksi kansallisten asiantuntijoiden ja Birdlife-järjestön komissiolle vuonna 1998 laatiman selvityksen perusteella. Espanjan viranomaiset eivät ole myöskään ottaneet tätä aluetta niiden yhteisön tärkeinä pitämien alueiden kansalliseen luetteloon, jotka tulevaisuudessa mahdollisesti sisällytetään luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(2) mukaiseen Natura 2000 -verkostoon. Tämän hankkeen ympäristövaikutusten arviointimenettelystä laadittu selvitys osoittaa, ettei Yesajoen vesialtaan kapasiteetin lisäämisen myötä laajeneva tulva-alue ulotu edellä mainitussa kansallisessa luettelossa mainituille Natura 2000 -verkoston alueille. Parlamentin jäsen tuo lisäksi esiin Foz de Sigüesin alueen (joka ilmeisesti kuuluu kansallisen suojelujärjestelmän piiriin) ekologista merkitystä koskevia seikkoja, jotka eivät ole komissiolle tuttuja entuudestaan. Aragonian alueen osalta tähän mennessä esitetty yhteisön tärkeinä pitämien alueiden luettelo on puutteellinen. Aragonia on merkinnyt 6 prosenttia alueestaan Natura 2000 -verkostoon. Komission mielestä kyseinen luku on riittämätön alueen ekologiseen rikkauteen ja koko maan osalta ehdotettuun prosenttiosuuteen (18 prosenttia) nähden. Lisäksi on huomattava, että komissio tarkastelee kahta samaan asiakokonaisuuteen liittyvää kantelua ja arvioi yhteisön ympäristölainsäädännön vaatimusten täyttymistä patoaltaan vedenpinnan nostamishankkeessa. Kyseisestä hankkeesta on myös tehty tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetussa neuvoston direktiivissä 85/337/ETY(3) tarkoitettu ympäristövaikutusten arviointi. Ympäristöministeriön hyväksymä ympäristövaikutuksia koskeva selvitys julkaistiin Espanjan valtion virallisessa lehdessä 23. huhtikuuta 1999. Tapausta tutkiessaan komissio pyysi Espanjan viranomaisia esittämään edellä mainittuun hankkeeseen liittyvät huomautuksensa. Koska tähän pyyntöön ei vastattu asetetussa määräajassa, Espanjan viranomaisille lähetettiin muistutus asiasta. Komissio ei voi ottaa kantaa parlamentin jäsenen mainitsemiin mahdollisiin säännönvastaisuuksiin, joita lisäksi käsitellään parhaillaan espanjalaisissa tuomioistuimissa. Komissio antoi tammikuussa 2001 ehdotuksen päätökseksi Zaragozan kaupungin ja Ebrojoen laaksossa sijaitsevien 22 kunnan vesihuoltohankkeelle koheesiorahastosta yhteisrahoituksena myönnettävästä 70 901 365 euron suuruisesta tuesta. Työt koskevat vesiputkien rakentamista La Lotetan vesialtaalta Zaragozaan ja muihin kuntiin; alkuperäisessä hankkeessa kaavailtu vedensiirtoputki Pyreneiltä ei sen sijaan kuulu rakennussuunnitelmaan. Yesan vesialtaan kapasiteetin lisäämistä koskevan suunnitelman rahoitus ei ole missään vaiheessa kuulunut hankkeeseen, eikä hankkeella ole ollut suoraa yhteyttä tähän suunnitelmaan lukuun ottamatta Yesasta La Lotetaan rakennettavaa vesiputkea. Espanjan viranomaiset ovat äskettäin sopineet erään toisen hankkeen toteuttamisesta Zaragozan ja edellä mainittujen kuntien vesiongelmien ratkaisemiseksi ja hyvälaatuisen vedensaannin takaamiseksi siten, ettei Yeasan ja La Lotetan välistä putkea tarvitse rakentaa. (1) EYVL L 103, 25.4.1979. (2) EYVL L 206, 22.7.1992. (3) EYVL L 175, 5.7.1985, sellaisena kuin se on muutettuna 3 päivänä maaliskuuta 1997 annetulla direktiivillä 97/11/EY, EYVL L 73, 14.3.1997.